Covid-19-statistieke: Positiwiteitskoers nou op 6,5%(Argieffoto: Unsplash) Terwyl dit in hierdie stadium nog onduidelik is of die kommerwekkende B.1.1.529-variant van die koronavirus dalk die vierde Covid-19-vlaag in Suid-Afrika sal dryf, sê die Nasionale Instituut vir Oordraagbare Siektes (Nios) nog 2 465 nuwe gevalle van die virus is bevestig. Dit bring die getal laboratoriumbevestigde gevalle op 2 952 500 te staan. Die styging verteenwoordig ŉ positiwiteitskoers van 6,5%. Daar is tans 18 768 aktiewe gevalle landwyd en 2 843 961 mense het reeds herstel. Nog 114 sterftes is ook bevestig, wat die algehele syfer op 89 771 te staan bring. Meer as 38 000 toetse vir die koronavirus is sedert die vorige verslag gedoen. Verreweg die meeste nuwe gevalle is in Gauteng (79%), gevolg deur Noordwes (5%), die Wes-Kaap (4%), KwaZulu-Natal en Limpopo (3% elk), Mpumalanga (2%) en die Oos-Kaap, Vrystaat en Noord-Kaap (1% elk). Volgens Nios is die proporsie nuwe gevalle 6,5%, ŉ styging van die 3,6% waarop dit ŉ dag gelede gestaan het. Die sewedaggemiddeld het teen Donderdagaand op 3,4% gestaan, hoër as die 2,7% van ŉ dag tevore. Die departement van gesondheid het vroeër gesê die uitslae van vinnige antigeentoetse sal voortaan by die Covid-19-statistieke gevoeg word en bekend gemaak word. Soos die data by die Covid-19-statistieke bygewerk word, sal toenames in enkele dae gesien kan word, wat weer ’n verdraaiing van die sewe dae bewegende gemiddelde tot gevolg sal hê en dit sal tot ’n ongewone styging op die rapporteringskromme lei. Nog 98 mense is intussen vir behandeling van Covid-19 in hospitale opgeneem. Dit bring die algehele getal pasiënte wat tans vir die virus behandel word op 2 172 te staan. Nog 121 359 dosisse van die entstof is Donderdag toegedien.